Avainsanat

Tiivistelmä



Avainsanat

1. Sopimussuhteen ulkopuolinen vastuu - Vastuun syntymisen edellytykset - Julkisia tavaranhankintoja koskevien sopimusten tekomenettelyt - Moititun toiminnan lainvastaisuus - Vahinko - Syy-yhteyden puuttuminen

(EY 288 artiklan toinen kohta; neuvoston direktiivi 93/36/ETY)

2. Jäsenvaltioiden lainsäädännön lähentäminen - Julkisia tavaranhankintoja koskevien sopimusten tekomenettely - Direktiivi 93/36/ETY - Neuvottelumenettelyt - Hankintaviranomaisen neuvotteluvaltuuksien rajat

(Neuvoston direktiivin 93/36/ETY 1 artiklan f alakohta)

3. Oikeudenkäyntimenettely - Uusien perusteiden esittäminen käsittelyn kuluessa - Edellytykset - Kanneperusteen laajentamisen sallittavuus

(Ensimmäisen oikeusasteen tuomioistuimen työjärjestyksen 48 artiklan 2 kohta)

Tiivistelmä

1. Sopimussuhteen ulkopuolisen yhteisön vastuun syntymisen edellytyksenä on se, että kantaja näyttää toteen sen, että asianomaisen toimielimen moitittu toiminta on lainvastaista, että vahinko on todella syntynyt ja että toiminnan ja väitetyn vahingon välillä on syy-yhteys. Jos yksi näistä edellytyksistä jää täyttymättä, kanne on kokonaisuudessaan hylättävä, eikä ole tarpeen tutkia sopimussuhteen ulkopuolisen yhteisön vastuun muita edellytyksiä.

Lainvastaista toimintaa koskevan ensimmäisen edellytyksen osalta on todettava, että komissio on tehnyt vakavan virheen, kun se julkisia tavaranhankintoja koskevien sopimustentekomenettelyjen yhteensovittamisesta annetun neuvoston direktiivin 93/36/ETY mukaisesti julkaistua tarjouskilpailua koskevassa menettelyssä on kieltänyt toistuvasti sellaisten asiakirjojen olemassaolon, jotka todellisuudessa olivat olemassa, ja kieltäytynyt antamasta oikeutta tutustua näihin asiakirjoihin ja otteisiin tarjouskilpailun voittajan tarjouksesta, ja kun se sen jälkeen, kun kanne nostettiin ensimmäisen oikeusasteen tuomioistuimessa, on kuitenkin toimittanut kyseiset asiakirjat ja otteet omasta aloitteestaan ja ilman mitään varauksia. Vaikka on totta, että komissio on tehnyt mainitussa menettelyssä joukon vakavia virheitä, joiden erikseen tai ainakin yhdessä on katsottava täyttävän ensimmäisen niistä kolmesta edellytyksestä, jotka koskevat sopimussuhteen ulkopuolisen yhteisön vastuun syntymistä, hylätyn urakkatarjouksen tekijä ei kuitenkaan ole näyttänyt toteen, että komission olisi pitänyt tehdä hankintasopimus sen kanssa.

( ks. 18, 26, 27, 107 ja 121 kohta )

2. Julkisia tavaranhankintoja koskevien sopimustentekomenettelyjen yhteensovittamisesta annetun direktiivin 93/36/ETY osalta on todettava, että vaikka hankintaviranomaisilla on neuvottelumenettelyssä neuvotteluvaltuudet, hankintaviranomaisten on aina kuitenkin valvottava, että niitä tarjouspyyntöasiakirjojen ehtoja, jotka hankintaviranomaiset ovat itse halunneet katsoa ehdottomiksi, noudatetaan.

( ks. 76 kohta )

3. Ensimmäisen oikeusasteen tuomioistuimen työjärjestyksen 48 artiklan 2 kohdan mukaan asian käsittelyn kuluessa ei saa vedota uuteen perusteeseen, ellei se perustu kirjallisen käsittelyn aikana esille tulleisiin tosiseikkoihin tai oikeudellisiin seikkoihin. Näin ollen väitteet, joita ei esillä olevassa asiassa voida pitää kannekirjelmässä aiemmin esitetyn perusteen välittömänä tai implisiittisenä laajentamisena ja siihen kiinteästi liittyvänä, on jätettävä tutkimatta.

( ks. 96 kohta )